钦定古今图书集成/明伦汇编/官常典/第594卷 > 曹颖叔
## 钦定古今图书集成/明伦汇编/官常典/第594卷 > 曹颖叔

按《宋史》本传：“颖叔，字秀之，亳州谯人。初名熙，尝梦之
官府，见颖叔名，遂更名颖叔。进士及第，历威胜军判
官，渭州军事推官，御史中丞蔡齐荐为台主簿，改大
理寺丞。韩亿知亳州，辟佥书节度判官事，通判仪州。
韩琦、文彦博荐其才，徙夔州路转运判官。夔、峡尚淫
祠，人有疾，不事医而专事神，颖叔悉禁绝之，乃教以”
医药。提点陕西路刑狱。夏人纳款，诏与户部副使夏
安期、转运使柳灏减戍卒吏员之冗者，为开封府判
官。时御史宋禧鞫卫士狱于内侍省，禧不能辨。及狱
具，内侍使禧自为牒。颖叔言“禧为制使辱命，请寘之
法。”元昊死，为夏国祭奠使。除直史馆、知凤翔府，徙益
州路转运使、权度支副使。侬智高寇岭南，朝议以闽
中久弛兵备，擢天章阁待制、知福州。累迁右司郎中，
为陕西都转运使。自庆历铸大铁钱行陕西，民盗铸
不已。三司上榷铁之议，颖叔曰：“铁钱轻而货重，不可
久行，况官自榷铁乎？请罢铸诸郡铁钱，以三铁钱当
铜钱之一。”从之。两川和买绢给陕西兵，而蜀人苦于
烦敛，颖叔为岁出本“路缗钱五十万，以易军衣之馀
者”，两川之民始无扰焉。进龙图阁直学士、知永兴军。
然年老，渐昏耄，事颇壅积，人或嘲诮之。卒于官。